

ສາທາລະນະລັດ ປະຊາທິປະໄຕ ປະຊາຊົນລາວ

ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນາຖາວອນ

**ກະຊວງກະສິກໍາ ແລະ ປ່າໄມ້**

**MINISTRY OF AGRICULTURE AND FORESTRY**

**ໂຄງການຫຼຸດຜ່ອນຄວາມທຸກຍາກ ແລະ ການຂາດໂພສະນາການໃນເຂດຊົນນະບົດໄລຍະສອງ (P178883)**

**ສະຫຼຸບສັງລວມ**

**ແຜນການມີສ່ວນຮ່ວມຂອງພາກສ່ວນທີ່ກ່ຽວຂ້ອງ**

ວັນທີ່ 3 ພຶດສະພາ ປີ 2023

[ *ສະບັບຮ່າງສໍາລັບການປຶກສາຫາລື* ]

**ກະກຽມໂດຍ:**

**ກະຊວງກະສິກໍາ ແລະ ປ່າໄມ້**

**ພາກສະເໜີ**

ແຜນການມີສ່ວນຮ່ວມຂອງພາກສ່ວນທີ່ກ່ຽວຂ້ອງ ຫຼື ເອີ້ນວ່າ: SEP ໄດ້ຖືກກະກຽມໂດຍກະຊວງກະສິກໍາ ແລະ ປ່າໄມ້ ສໍາລັບໂຄງການຫຼຸດຜ່ອນຄວາມທຸກຍາກ ແລະ ການຂາດໂພສະນາການໃນເຂດຊົນນະບົດ ໄລຍະສອງ (RRPM II - P178883). ເຊີ່ງວ່າ SEP ຈະນຳໃຊ້ກັບການລົງທຶນທັງໝົດພາຍໃຕ້ໂຄງການໄລຍະສອງ ທີ່ຈະໄດ້ຮັບການສະໜອງທຶນຈາກທະນາຄານໂລກ ແລະ ລັດຖະບານ ສປປ ລາວ. ເອະສານ SEP ໄດ້​ຮັບ​ການ​ກະ​ກຽມ​ໃຫ້​ສອດ​ຄ່ອງ​ກັບ​ກອບ​ການປົກປ້ອງ​ສິ່ງ​ແວດ​ລ້ອມ ​ແລະ​ສັງ​ຄົມ (ESF). ເອກະສານນີ້ແມ່ນເອກະສານທີ່ມີການປັບປຸງໃຫ້ທັນກັບສະພາບການຢູ່ເລື້ອຍໆ ແລະ ສາມາດປັບປຸງໃຫ້ສອດຄ່ອງກັບສະຖານະການໂຄງການທີ່ມີການປ່ຽນແປງ, ຫຼື ດັດແປງຂອບເຂດຂອງກິດຈະກໍາ.

**ສະຫຼຸບລາຍລະອຽດຂອງໂຄງການ**

ຈຸດປະສົງການພັດທະນາໂຄງການແມ່ນເພື່ອ (i) ຂະຫຍາຍການເຂົ້າເຖິງໂຄງການໂອນເງິນສົດທີ່ມີເງື່ອນໄຂເພື່ອປັບປຸງພຶດຕິກໍາດ້ານໂພຊະນາການ, ແລະ (ii) ເສີມຂະຫຍາຍເຕັກນິກວິທີການໃນເຂດບ້ານເປົ້າຫມາຍບູລິມະສິດ, ແລະ (iii) ໃນກໍລະນີຂອງການເກີດເຫດວິກິດ ຫຼື ໄພສຸກເສີນ, ໂດຍມີການຕອບໂຕ້ຢ່າງ​ວ່ອງ​ໄວ​ ແລະ​ ມີ​ປະ​ສິດ​ທິ​ຜົນ​ຕໍ່ກັບເຫດການນັ້ນໆ.

**ແຜນການມີສ່ວນຮ່ວມຂອງພາກສ່ວນທີ່ກ່ຽວຂ້ອງ**

ແຜນການມີສ່ວນຮ່ວມຂອງພາກສ່ວນທີ່ກ່ຽວຂ້ອງ (SEP) ພະຍາຍາມຮັບປະກັນວ່າຜູ້ໄດ້ຮັບຜົນປະໂຫຍດຂອງໂຄງການ, ເຊັ່ນດຽວກັນກັບຜູ້ມີສ່ວນກ່ຽວຂ້ອງຂອງໂຄງການອື່ນໆໄດ້ຮັບການແຈ້ງການ ແລະ ມີສ່ວນຮ່ວມໃນທຸກຂັ້ນຕອນຂອງການກະກຽມ ແລະ ການຈັດຕັ້ງປະຕິບັດໂຄງການ. ໂຄງການໄດ້ວິເຄາະຄວາມຈໍາເປັນທີ່ຈະຊອກຫາບັນດາຕົວແທນ ແລະ ຄວາມຄິດເຫັນລວມຂອງບັນດາກຸ່ມຄົນດ້ອຍໂອກາດ/ ຫຼື ກຸ່ມດ້ອຍໂອກາດ, ແລະ SEP ຍັງໄດ້ພະຍາຍາມສົ່ງເສີມບົດບາດຂອງແມ່ຍິງ ແລະ ຜູ້ດ້ອຍໂອກາດ/ກຸ່ມຜູ້ດ້ອຍໂອກາດໃນການວາງແຜນ ແລະ ການຈັດຕັ້ງປະຕິບັດໂຄງການ. ໂຄງການຍັງໄດ້ຮັບຮູ້ເຖິງຄວາມສຳຄັນຂອງການຮັບປະກັນໃຫ້ຜູ້ທີ່ໄດ້ຮັບຜົນກະທົບໄດ້ຮັບການປຶກສາຫາລືກ່ຽວກັບມາດຕະການຫຼຸດຜ່ອນ, ພ້ອມທັງສືບຕໍ່ຕິດຕາມການເຄື່ອນໄຫວກິດຈະກໍາຂອງໂຄງການ.

SEP ໄດ້ກໍານົດຜູ້ມີສ່ວນກ່ຽວຂ້ອງທີ່ໄດ້ຮັບຜົນກະທົບ: ເຊີ່ງເປັນຜູ້ທີ່ໄດ້ຮັບຜົນກະທົບໂດຍກົງຈາກການລົງທຶນຂອງໂຄງການ, ແລະ ຜູ້ມີສ່ວນຮ່ວມທີ່ມີຄວາມສົນໃຈເຊີ່ງເປັນຜູ້ທີ່ມີຄວາມສົນໃຈຫຼືຄວາມກັງວົນໃນໂຄງການ. SEP ໄດ້ອະທິບາຍເຖິງຜູ້ມີສ່ວນກ່ຽວຂ້ອງໃນລະດັບຕ່າງໆ ແລະ ກໍານົດວິທີການສະເພາະເຈາະຈົງ ແລະ ກໍານົດເວລາທີ່ຈະມີສ່ວນຮ່ວມໃນຂັ້ນຕອນຕ່າງໆຂອງໂຄງການ. SEP ຍັງອະທິບາຍເຖິງປະເພດຂອງຂໍ້ມູນທີ່ຈະຖືກເຜີຍແພ່ຮ່ວມກັນ, ເຊີ່ງເມື່ອມີກິດຈະກໍາການປຶກສາຫາລືເກີດຂຶ້ນໂຄງການຈະໄດ້ນໍາເອົາທັດສະນະຂອງຈາກພາກສ່ວນກ່ຽວຂ້ອງໄປພິຈາລະນາ ແລະ ລວມທັງຂະບວນການແກ້ໄຂຄໍາຮ້ອງທຸກ.

**ກິດຈະກໍາການມີສ່ວນຮ່ວມຂອງພາກສ່ວນທີ່ກ່ຽວຂ້ອງ**

ຈຸດປະສົງຫຼັກຂອງແຜນການມີສ່ວນຮ່ວມຂອງພາກສ່ວນທີ່ກ່ຽວຂ້ອງແມ່ນເພື່ອຮັບປະກັນໃຫ້ພາກສ່ວນກ່ຽວຂ້ອງເຂົ້າຮ່ວມໂຄງການ ແລະ ໄດ້ມີສ່ວນຮ່ວມຢ່າງເຕັມທີ່ໃນການປຶກສາຫາລືລະຫວ່າງການອອກແບບ ແລະ ການຈັດຕັ້ງປະຕິບັດໂຄງການ, ໂດຍສະເພາະໃນຂັ້ນຕອນການປະກອບຄໍາຄິດເຫັນຂອງຜູ້ກ່ຽວຂ້ອງກ່ຽວກັບຄວາມສ່ຽງຈາກຜົນກະທົບດ້ານສິ່ງແວດລ້ອມ ແລະ ສັງຄົມທີ່ຄາດໄວ້, ລວມທັງມາດຕະການຫຼຸດຜ່ອນ ແມ່ນມີຄວາມສໍາຄັນຕໍ່ການແລກປ່ຽນຍຸດທະສາດຂອງໂຄງການ. ໂຄງການຈະປຶກສາຫາລືກັບພາກສ່ວນກ່ຽວຂ້ອງຂອງໂຄງການໃນລະດັບຕ່າງໆໃນໄລຍະເວລາການຈັດຕັ້ງປະຕິບັດໂຄງການ.

**ການປຶກສາຫາລື ແລະ ການເຜີຍແຜ່ຂໍ້ມູນຂ່າວສານ**

​ໃນ​ລະຫວ່າງການ​ກະກຽມ​ໂຄງການ, ກອງ​ປະຊຸມ​ປຶກສາ​ຫາລື​ໄດ້​ຈັດ​ຂຶ້ນ​ໃນ​ເດືອນ​ພະຈິກ 2022 ຢູ່​ຂັ້ນ​ທ້ອງຖີ່ນ ​ແລະ ລະດັບສູນກາງ. ຈຸດປະສົງຂອງການປຶກສາຫາລືແມ່ນເພື່ອປຶກສາຫາລືກັບພາກສ່ວນທີ່ອາດຈະໄດ້ຮັບຜົນກະທົບ ແລະ ພາກສ່ວນມີຄວາມສົນໃຈກ່ຽວກັບເຄື່ອງມືກອບປົກປ້ອງສິ່ງແວດລ້ອມ ແລະ ສັງຄົມ ທີ່ໄດ້ກະກຽມສໍາລັບໂຄງການ.

ຮ່າງເຄື່ອງມື ESF ຫຼືວ່າ ກອບປົກປ້ອງສິ່ງແວດລ້ອມ ແລະ ສັງຄົມ, ລວມທັງ SEP ຫຼື ແຜນການມີສ່ວນຮ່ວມຂອງພາກສ່ວນທີ່ກ່ຽວຂ້ອງ ໄດ້ຖືກເຜີຍແຜ່ໃນວັນທີ 5 ພຶດສະພາ 2023 ຢູ່ໃນເວັບໄຊທ໌ຂອງ ໂຄງການໄລຍະສອງ (RRMP-II) ເພື່ອສົ່ງຂໍ້ມູນອອກສູ່ສາທາລະນະ. ອີງຕາມຄໍາຄຶດຄໍາເຫັນຂອງຜູ້ມີສ່ວນໄດ້ສ່ວນເສຍຜ່ານການປຶກສາຫາລື, ຮ່າງເອກະສານຈະຖືກປັບປຸງແລະ ເຜີຍແຜ່ຄືນໃຫມ່ໃນສະບັບສຸດທ້າຍໃນຊ່ອງທາງດຽວກັນເພື່ອໃຫ້ຜູ້ມີສ່ວນຮ່ວມຂອງໂຄງການໄດ້ຮັບຮູ້ກ່ຽວກັບສະບັບປັບປຸງຄັ້ງລາສຸດ.

**ຊັບພະຍາກອນ ແລະ ຄວາມຮັບຜິດຊອບໃນການຈັດຕັ້ງປະຕິບັດກິດຈະກໍາການມີສ່ວນຮ່ວມຂອງຄູ່ຮ່ວມງານ**

ຄະນະຜູ້ບໍລິຫານໂຄງການຈະຮັບຜິດຊອບການປະຕິບັດກິດຈະກໍາການມີສ່ວນຮ່ວມຂອງພາກສ່ວນກ່ຽວຂ້ອງ. ຂໍ້​ມູນ​ການ​ຕິດ​ຕໍ່​ຂອງ​ສະ​ມາ​ຊິກຄະນະບໍລິຫານໂຄງການກ່ຽວກັບການປົກປ້ອງສິ່ງ​ແວດ​ລ້ອມ​ແລະ​ສັງ​ຄົມ​​ທີ່​ສາ​ມາດ​ຕິດ​ຕໍ່​ໄດ້​ເພື່ອ​ປະກອບ​ຄໍາ​ເຫັນ​, ຄໍາຕໍານິຕິຊົມ, ຫຼື​ ຕັ້ງ​ຄໍາ​ຖາມ​ກ່ຽວ​ກັບ​ໂຄງ​ການ​. ໃນກໍລະນີທີ່ມີການປ່ຽນແປງບຸກຄະລາກອນ, ເອກະສານ SEP ສະບັບນີ້ຈະຖືກປັບປຸງເພື່ອໃຫ້ສອດຄອງເຖິງການຈັດຕັ້ງພະນັກງານໃຫມ່ ຫຼັງຈາກນັ້ນຈະຖືກເຜີຍແຜ່ຄືນໃໝ່ໂດຍຜ່ານຊ່ອງທາງດຽວກັນເພື່ອໃຫ້ຜູ້ມີສ່ວນຮ່ວມຂອງໂຄງການໄດ້ຮັບຊາບຂໍ້ມູນ. ເຊີ່ງການປ່ຽນແປງຍັງຈະໄດ້ຮັບການປັບປຸງຕາມຄວາມເຫມາະສົມໃນເຄື່ອງມືຕ່າງໆເພື່ອການແຈກຢາຍໃນການປຶກສາຫາລື.

**ກົນໄກການແກ້ໄຂຂໍ້ຂ້ອງໃຈ ຫຼື GRM**

ຈຸດປະສົງຂອງ GRM ແມ່ນເພື່ອໃຫ້ຜູ້ໄດ້ຮັບຜົນກະທົບມີຂັ້ນຕອນການແກ້ໄຂທີ່ສາມາດນໍາໃຊ້ໄດ້ຢ່າງສະດວກເພື່ອຍົກສູງຄວາມກັງວົນຫຼືຄໍາຮ້ອງທຸກທີ່ກ່ຽວຂ້ອງກັບໂຄງການ. GRM ຊ່ວຍແນະນໍາວິທີການຮ້ອງທຸກ, ຕົວຢ່າງ: ຄໍາຕໍາໜິກ່ຽວກັບການບໍ່ໄດ້ມີສ່ວນຮ່ວມໃນໂຄງການ ສາມາດຍື່ນຂໍ້ສະເໜີໃຫ້ແກ້ໄຂໄດ້, ລວມທັງຮ້ອງທຸກຜ່ານແບບຟອມແລະຊ່ອງທາງການຮ້ອງທຸກຕ່າງໆ. ເພື່ອອຳນວຍຄວາມສະດວກໃຫ້ແກ່ຂະບວນການແກ້ໄຂຄຳຮ້ອງທຸກ, ຄຳຮ້ອງທຸກທີ່ໄດ້ຮັບຈະຖືກຮັບຮູ້ເປັນລາຍລັກອັກສອນ ແລະ ແກ້ໄຂພາຍໃນໄລຍະເວລາທີ່ກຳນົດໄວ້. ເຊີ່ງ​ຂະ​ບວນ​ການ​ແກ້​ໄຂນັ້ນ ຖ້າ​ຫາກ​ວ່າ​ມີ​ຄວາມ​ຈໍາ​ເປັນຈະຕ້ອງໄດ້ມີການ​ປຶກ​ສາ​ຫາ​ລືຮ່ວມກັນລະຫວ່າງທາງຜູ້ຮັບຄໍາຮ້ອງທຸກ ແລະ ຜູ້ຮ້ອງທຸກ​ຈະ​ໄດ້​ຮັບ​ການ​ປະ​ຕິ​ບັດ​ກັບ​ຜູ້​ມີ​ຄວາມ​ເສຍ​ຫາຍ​ເພື່ອ​ຄວາມ​ເຂົ້າ​ໃຈ​ເຊິ່ງ​ກັນ​ແລະ​ກັນ​ພ້ອມທັງໄດ້ຮັບການ​ແກ້​ໄຂ​ປະ​ສິດ​ທິ​ຜົນ.

**ການຕິດຕາມແລະການລາຍງານ**

ຈຸດປະສົງຂອງການຕິດຕາມພາຍໃນຂອງການຈັດຕັ້ງປະຕິບັດແຜນການມີສ່ວນຮ່ວມຂອງພາກສ່ວນທີ່ກ່ຽວຂ້ອງແມ່ນເພື່ອໃຫ້ແນ່ໃຈວ່າກິດຈະກໍາທີ່ກໍານົດໄວ້ໃນແຜນດັ່ງກ່າວໄດ້ຖືກປະຕິບັດໃຫ້ທັນເວລາ ແລະ ເຫມາະສົມ. ພາຍໃຕ້ການຊີ້ນໍາໂດຍລວມຂອງຜູ້ຈັດການໂຄງການ, ຜູ້ຊ່ຽວຊານດ້ານການສື່ສານແລະການປົກປ້ອງທາງສັງຄົມ ຂອງຫນ່ວຍງານຄຸ້ມຄອງໂຄງການແມ່ນມີໜ້າທີ່ຮັບຜິດຊອບໃນການຕິດຕາມກິດຈະກໍາທີ່ໄດ້ອະທິບາຍໄວ້ໃນແຜນການມີສ່ວນຮ່ວມຂອງພາກສ່ວນທີ່ກ່ຽວຂ້ອງສະບັບນີ້. ໃນລະຫວ່າງການຈັດຕັ້ງປະຕິບັດໂຄງການ, ຜູ້ຊ່ຽວຊານດ້ານການສື່ສານແລະການປົກປ້ອງທາງສັງຄົມ ຈະກະກຽມບົດລາຍງານການຕິດຕາມກວດກາພາຍໃນປະຈໍາເດືອນສໍາລັບກິດຈະກໍາຕ່າງໆທີ່ໄດ້ລະບຸໄວ້ໃນແຜນການມີສ່ວນຮ່ວມຂອງພາກສ່ວນທີ່ກ່ຽວຂ້ອງ.

**ຄ່າໃຊ້ຈ່າຍແລະງົບປະມານ**

ຄ່າໃຊ້ຈ່າຍໂດຍລວມສໍາລັບການຈັດຕັ້ງປະຕິບັດແຜນການມີສ່ວນຮ່ວມຂອງພາກສ່ວນທີ່ກ່ຽວຂ້ອງແມ່ນຄາດຄະເນໃນລະຫວ່າງການກະກຽມໂຄງການເພື່ອຈຸດປະສົງຂອງການວາງແຜນງົບປະມານ. ຄ່າໃຊ້ຈ່າຍຕົວຈິງຂອງການປະຕິບັດແຜນດັ່ງກ່າວແມ່ນຂຶ້ນກັບຂອບເຂດແລະກິດຈະກໍາທີ່ຈະປະຕິບັດ, ໃນລະຫວ່າງການກະກຽມແລະການຈັດຕັ້ງປະຕິບັດໂຄງການ. ຄ່າໃຊ້ຈ່າຍອາດຈະໄດ້ຮັບການປັບປຸງຕື່ມເມື່ອກິດຈະກໍາຍ່ອຍຂອງໂຄງການໄດ້ວາງແຜນສໍາເລັດ. ຄ່າ​ໃຊ້​ຈ່າຍ​ທີ່​ເກີດ​ຂຶ້ນ​ເປັນ​ເອ​ກະ​ສານ​ການ​​ເຜີຍແຜ່​ແລະ​ການ​ປຶກ​ສາ​ຫາ​ລື​ທາງສາ​ທາ​ລະ​ນະ​ແມ່ນ​ກວມ​ເອົາ​ໂດຍ​​ທຶນ​ຄູ່​ຮ່ວມ​ງານ ​ແລະ​ ການ​ຄາດ​ຄະ​ເນງົບປະມານ​ໃນແຜນການມີສ່ວນຮ່ວມຂອງພາກສ່ວນທີ່ກ່ຽວຂ້ອງຂອງ​ໂຄງ​ການ​.